Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 277/10)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ ΑΡΘΡΟ 5

ΠΟΠ (x) ΠΓΕ ( )

Αριθμός φακέλου που δίδεται από το κράτος μέλος: -

1. Αρμόδια υπηρεσία του κράτους μέλους Ονομασία: Institut national des appellations d'origine

Διεύθυνση: 138, avenue des Champs-Elysées - F-75008 Paris

Τηλ. (33-1) 53 89 80 00

Φαξ (33-1) 42 25 57 97

2. Αιτούσα ομάδα 2.1. Ονομασία: Syndicat de défense de la noix et du cerneau de noix du Périgord

2.2. Διεύθυνση: Station de Creysse, BP 18, F-46600 Martel

Τηλ. (33) 05 65 32 22 22, φαξ (33) 05 65 37 07 42

2.3. Σύνθεση: παραγωγοί καρυδιών ή/και ψίχας καρυδιών, οργανώσεις παραγωγών, έμποροι, εταιρίες εμπορίας

3. Τύπος του προϊόντος: οπωροκηπευτικά και σιτηρά ως έχουν ή μεταποιημένα, κλάση 1.6

4. Περιγραφή της συγγραφής υποχρεώσεων (σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Noix du Périgord"

4.2. Περιγραφή: Τα προϊόντα που δικαιούνται της ονομασίας προελεύσεως "Noix du Périgord" είναι τα εξής: τα νωπά ή πρώιμα καρύδια, τα ξερά καρύδια, η ψίχα καρυδιών.

Τα νωπά ή πρώιμα καρύδια και τα ξερά καρύδια πρέπει να έχουν ελάχιστη διαμέτρηση 28 mm.

Το νωπό ή πρώιμο καρύδι είναι νωπό προϊόν, που πωλείται με το κέλυφος, και πρέπει να καταναλωθεί γρήγορα μετά τη συγκομιδή. Ο καρπός αυτός πρέπει να σπάσει και να αποφλοιωθεί για να μπορεί να φαγωθεί. Στο στάδιο της συγκομιδής του καρυδιού λαμβάνεται ψίχα συμπαγής και εύκολα αποφλοιώσιμη. Κατά τη συσκευασία, το ποσοστό υγρασίας του καρυδιού πρέπει να είναι από 30 % και άνω. Οι ποικιλίες που χρησιμοποιούνται για την παραγωγή αυτή είναι η marbot και η franquette.

Το ξερό καρύδι που ξηράθηκε με ήπια μέθοδο μετά τη συγκομιδή πρέπει να παρουσιάζει κατά τη στιγμή της συσκευασίας ποσοστό υγρασίας κάτω του 12 %. Ο καρπός αυτός μπορεί απλώς να σπαστεί για να φαγωθεί, δεδομένου ότι έχει μειωθεί η πικράδα του. Οι ποικιλίες που χρησιμοποιούνται για την παραγωγή αυτή είναι η marbot, η franquette και η corne.

Η ψίχα του καρυδιού πρέπει να έχει διαμέτρημα μεγαλύτερο από 8 mm. Επιζητείται η μικρή ανοιχτόχρωμη ψίχα. Για τη ψίχα που κυριαρχεί το ανοιχτόχρωμο χρώμα, γίνονται αποδεκτές όλες οι μορφές (ολόκληρη ή μέρος αυτής). Για την ψίχα που είναι ελαφρώς σκουρότερη, ανοικτού καφέ ή/και κιτρινωπού χρώματος γίνεται αποδεκτή μόνο η μισή ψίχα. Από την ψίχα που έχει σκουρότερο χρώμα μόνο το 5 % γίνεται αποδεκτό. Κατά τη στιγμή της συσκευασίας, το ποσοστό υγρασίας της ψίχας πρέπει να είναι το πολύ 5 %. Οι ποικιλίες που χρησιμοποιούνται για την παραγωγή αυτή είναι η corne, η franquette και η grandjean.

4.3. Γεωγραφική περιοχή: Η γεωγραφική περιοχή του "Noix du Périgord" αποτελείται από 612 κοινότητες των διαμερισμάτων l'Aveyron, la Charente, la Corrèze, la Dordogne, le Lot και le Lot-et-Garonne.

Η παραγωγή των καρυδιών, η εκπυρήνιση και η συσκευασία πρέπει υποχρεωτικά να γίνονται εντός της γεωγραφικής ζώνης.

Η περιοχή αυτή καθορίστηκε με δύο βασικά κριτήρια:

- χρήσεις παραγωγικής και μεταποίησης του καρυδιού: ελήφθησαν υπόψη οι κοινότητες στο έδαφος των οποίων υπήρχαν φυτείες καρυδιάς ή/και μεμονωμένες καρυδιές καθώς και κοινότητες στις οποίες γίνεται εκπυρήνιση.

- γεωλογικά, εδαφολογικά και κλιματικά κριτήρια για να ληφθεί υπόψη περιβάλλον στο οποίο ευνοείται η καλλιέργεια καρυδιών ποιότητας. Με βάση το κριτήριο αυτό ελήφθη υπόψη ζώνη φύτευσης καρυδιάς πέραν της οποίας δεν είναι δυνατόν να φυτευτούν καρυδιές για την παραγωγή καρυδιών προέλευσης.

4.4. Απόδειξη προέλευσης α) Ιστορικό

Ήδη 8000 χρόνια πριν από την εποχή μας, βεβαιώνεται στην Dordogne η παρουσία καρυδιάς από την εύρεση απολιθωμένων ξύλων και κελυφών καρυδιάς. Η πρώτη γραπτή απόδειξη για την ύπαρξη καρυδιάς στο Périgord ανάγεται στον XIII αιώνα και προσκομίζεται από τα μισθώματα που πλήρωναν τα αγροκτήματα στο l'Abbaye Cistercienne du Dalon. Κατά το XVIII αιώνα οι πόλεμοι και οι πολύ ψυχροί χειμώνες καταστρέφουν τον καρύδωνα, και η χρήση άλλων ελαίων (κράμβη, αραχίδα, παπαρούνα) ανταγωνίζονται την παραγωγή του καρυδελαίου. Ωστόσο η καλλιέργεια της καρυδιάς συνεχίζεται για την παραγωγή καρυδιών με κέλυφος και κυρίως ψίχας. Το 1924, γίνεται στο Périgueux το πρώτο εθνικό συνέδριο για το καρύδι και την ψίχα καρυδιού και εξετάζονται διάφορα τεχνικά θέματα σχετικά με την καλλιέργεια. Την εποχή αυτή, το Sarlat ήταν φημισμένο για την εκπυρήνιση των καρυδιών χειρωνακτικά που έδινε εργασία σε πολλές γυναίκες. Ο μεγάλος παγετός του 1956 έπληξε πολλούς καρύδωνες και η παραγωγή έπεσε από τους 10000 τόνους στους 6500 τόνους. Η μείωση αυτή παρατάθηκε έως τη δεκαετία του 80. Ωστόσο φυτεύτηκαν στην Dordogne 25000 εκτάρια κατά τα τελευταία χρόνια, που διατήρησαν την έκταση του καρύδωνα προέλευσης και έτσι σημειώθηκε ανάκαμψη της παραγωγής.

β) Εντοπισμός της προέλευσης

Όσον αφορά την παρακολούθηση των προϊόντων, τα ξερά καρύδια, τα νωπά καρύδια και η ψίχα των καρυδιών του Périgord ελέγχονται από τη φάση της επεξεργασίας έως το τελικό προϊόν.

Τα καρύδια συλλέγονται μόνο στους καρύδωνες ή στις εξακριβωμένες μεμονωμένες καρυδιές εντός της ζώνης φύτευσης της καρυδιάς, από τις υπηρεσίες του ΙΝΑΟ και από ανεξάρτητους εμπειρογνώμονες. Οι καρύδωνες αυτοί πρέπει να πληρούν τα κριτήρια που αφορούν το χώρο φύτευσης των αγροτεμαχίων και τις συνθήκες παραγωγής. Όλοι οι καρύδωνες που συμμορφούνται με τα κριτήρια αυτά καταχωρούνται από τις υπηρεσίες του ΙΝΑΟ.

Επιπλέον, όλοι οι φορείς που υπεισέρχονται στην παραγωγή, την εκπυρήνιση, την αποθήκευση ή τη συσκευασία του καρυδιού Périgord συμπληρώνουν "δήλωση καταλληλότητας" που καταχωρείται από τις υπηρεσίες του ΙΝΑΟ και υποχρεούνται να τηρούν μητρώα που επιτρέπουν την παρακολούθηση των αγορών και των πωλήσεων του καρυδιού του Périgord. Υποχρεούνται επίσης ετησίως να κάνουν δήλωση των αποθεμάτων. Η παραγωγή παρακολουθείται επίσης μέσω των δηλώσεων συγκομιδής, των δηλώσεων παραγωγής της ψίχας και από τις δηλώσεις εμπορίας, που υποβάλλονται στις υπηρεσίες του ΙΝΑΟ. Επιπλέον, όλες οι παρτίδες καρυδιών που επιδέχεται να ζητήσουν την προέλευση πρέπει να κυκλοφορούν συνοδευόμενες από δελτίο παραλαβής.

Όσον αφορά το προϊόν, επί δειγμάτων που λαμβάνονται μεταξύ των συσκευασμένων παρτίδων διενεργούνται αναλυτικές και οργανοληπτικές εξετάσεις. Με σύστημα σήμανσης, ειδικό για το καρύδι του Périgord, που έχει εγκριθεί από τις υπηρεσίες του ΙΝΑΟ, εξακριβώνονται όλες οι συσκευασίες στις οποίες διατίθενται στο εμπόριο τα καρύδια του Périgord.

Απαγορεύεται η αποστολή εκτός της γεωγραφικής περιοχής, καρυδιών με κέλυφος ή ψίχας χύμα. Γενικά όπως και το κρασί, το καρύδι είναι ένα προϊόν που μπορεί να αναμειχθεί, δηλαδή μπορούν να αναμειχθούν στην ίδια συσκευασία καρύδια που προέρχονται από διαφορετικές ποικιλίες. Αντίθετα από άλλες περιοχές της Γαλλίας όπου τα καρύδια με κέλυφος πωλούνται σε μείγμα, η παράδοση στο Périgord ήταν πάντοτε να πωλούνται τα καρύδια ανά ποικιλία για να αξιοποιούνται καλύτερα ορισμένες ποιοτικά ανώτερες ποικιλίες. Τη μόνη εξαίρεση στον κανόνα αυτό αποτελεί το παραδοσιακό μείγμα "corne-marbot" με το οποίο μπορεί να διατεθεί ευκολότερα η ποικιλία corne η οποία είναι καλύτερη γευστικώς αλλά σπάει δύσκολα πράγμα που απωθεί ενίοτε τον καταναλωτή. Σ'αυτή την παράδοση να πωλούνται τα καρύδια ανά ποικιλία οφείλεται η απαίτηση να συσκευάζονται τα προϊόντα στην περιοχή παραγωγής πράγμα που αποτελεί συνήθη πρακτική στο Périgord. Εξάλλου ένα από τα κριτήρια αξιολόγησης που χρησιμοποιείται για την οπτική εξέταση των κελυφών (νωπά και ξερά καρύδια) κατά τις οργανοληπτικές δοκιμές είναι η ποικιλιακή καθαρότητα των παρτίδων. Οι παρτίδες που περιέχουν μεγάλο ποσοστό άλλων ποικιλιών δεν μπορούν να φέρουν την προστατευόμενη ονομασία. Όσον αφορά την ψίχα είναι δύσκολο να καθοριστεί οπτικά η ποικιλία ενώ είναι ευκολότερο με γευστική εξέταση.

Επιπλέον, η συσκευασία στην περιοχή παραγωγής εξασφαλίζει την ποιότητα του προϊόντος:

Όσον αφορά τα νωπά καρύδια, περιέχουν τουλάχιστον 30 % νερό και υπόκεινται σε "ξήρανση". Για να διατηρήσουν την ποιότητά τους, πρέπει να διατηρηθούν σε θερμοκρασία μεταξύ 1 °C και 5 °C και σε σχετική υγρασία που περιλαμβάνεται μεταξύ 80 % και 95 %, δηλαδή σε ψυκτικούς θαλάμους. Για το λόγο αυτό, όταν συσκευάζονται σε μη αεροστεγή συσκευασία αυτό πρέπει να γίνεται όσο το δυνατό πλησιέστερα προς το στάδιο εμπορίας συνεπώς στην περιοχή παραγωγής ώστε να διασφαλιστεί η ποιότητα των καρυδιών λόγω των ειδικών συνθηκών διατήρησης που εφαρμόζονται συνεχώς αρχής γενομένης από τη συγκομιδή. Επιπλέον το προϊόν έχει ορισμένη διάρκεια διατήρησης (απαγορεύεται η αποστολή του μετά την 15η Οκτωβρίου του έτους συγκομιδής) και σε καμιά περίπτωση δεν μπορεί να μεταποιηθεί σε ξερά καρύδια. Εξάλλου στη συσκευασία των νωπών καρυδιών προσδιορίζεται ότι πρέπει να διατηρούνται στο ψυγείο, στο χώρο που προορίζεται για τα λαχανικά.

Οι ίδιες τεχνικές που αναπτύχθηκαν παραπάνω εφαρμόζονται και στα ξερά καρύδια. Τα προϊόντα πρέπει να συσκευάζονται εντός της περιοχής παραγωγής όχι μόνο λόγω της περιεκτικότητάς τους σε νερό αλλά μάλλον λόγω της λιποπεριεκτικότητας (λιπαρά οξέα) και συνεπώς μια κακή διατήρηση είναι δυνατόν να έχει ως αποτέλεσμα υποβάθμιση του προϊόντος (τάγγισμα). Όπως και για τα νωπά καρύδια, αλλά μετά την 1η Μαρτίου, έχουν καθοριστεί κανόνες για τη διατήρησή τους, όσον αφορά τη θερμοκρασία (μεταξύ 2 °C και 8 °C) και την υγρασία (μεταξύ 60 % και 75 %). Και τα ξερά καρύδια έχουν διάρκεια ζωής που περιορίζεται έως τις 31 Δεκεμβρίου του έτους που έπεται αυτού της συγκομιδής.

4.5. Μέθοδος παραγωγής: Μόνο τέσσερις ποικιλίες επιτρέπονται για την παραγωγή του καρυδιού του Périgord. Για την παραγωγή "νωπών καρυδιών", τα καρύδια πρέπει να προέρχονται από τις ποικιλίες marbot και franquette. Για την παραγωγή "ξερών καρυδιών", πρέπει να προέρχονται από τις ποικιλίες marbot, franquette, corne. Για την παραγωγή "ψίχας καρυδιών", πρέπει να προέρχονται από τις ποικιλίες franquette, corne, grandjean. Εντούτοις, εντός κάθε καρύδωνα, επιτρέπεται η φύτευση 8 δένδρων επικονιαστηριών ποικιλιών ανά εκτάριο κατ' ανώτατο όριο.

Τα καρύδια πρέπει να προέρχονται από εξακριβωμένους καρύδωνες.

Κάθε δένδρο πρέπει να καταλαμβάνει ελάχιστη έκταση 80 m2 από το δέκατο πέμπτο έτος της ηλικίας του συμπεριλαμβανομένου μετά το έτος της φύτευσης, ήτοι 125 δένδρα ανά εκτάριο κατ' ανώτατο όριο. Η ελάχιστη απόσταση μεταξύ των καρυδιών πρέπει να είναι τουλάχιστον 7 μέτρα. Οι ενδιάμεσες καλλιέργειες επιτρέπονται έως το πέμπτο έτος συμπεριλαμβανόμενο μετά τη φύτευση υπό τον όρο ότι θα απέχουν τουλάχιστον δύο μέτρα από τον κορμό.

Επιτρέπεται η άρδευση κατά την περίοδο της βλάστησης της καρυδιάς έως την 10η Σεπτεμβρίου συμπεριλαμβανομένη. Απαγορεύεται η άρδευση με τεχνητή βροχή καθώς και η χρησιμοποίηση ρυθμιστών ανάπτυξης και ενεργοποιητών ωρίμανσης. Η μέση απόδοση των καρυδιών της εκμετάλλευσης περιορίζεται σε 4 τόνους ανά εκτάριο.

Τα ξερά καρύδια και τα νωπά ή πρώιμα καρύδια πρέπει να έχουν διαμέτρηση από 28 mm και πάνω. Απαγορεύεται η διαβροχή των καρυδιών με κέλυφος. Η επεξεργασία με υποχλωριώδες νάτριο των καρυδιών με κέλυφος δεν επιτρέπεται εκτός από την περίπτωση υφισταμένων εγκαταστάσεων και τούτο έως τις 31 Δεκεμβρίου 2006.

Τα νωπά ή πρώιμα καρύδια συγκομίζονται όταν η ψίχα είναι συμπαγής και αποφλοιώνεται εύκολα. Κατά τη στιγμή της συσκευασίας, το ποσοστό υγρασίας των νωπών ή πρωίμων καρυδιών πρέπει να είναι από 30 % και πάνω.

Τα ξερά καρύδια πρέπει να ξεραθούν φυσικά σε στρωμνή ή με ρεύμα θερμού και ξερού αέρα. Στην τελευταία περίπτωση η θερμοκρασία ροής του αέρα ο οποίος πρέπει να μπορεί να διασχίζει όλη τη μάζα των καρυδιών που πρόκειται να ξηρανθούν, δεν πρέπει να είναι μεγαλύτερη από 30 °C.

Η ψίχα εξάγεται από καρύδια που προέρχονται από εξακριβωμένους καρύδωνες. Το σπάσιμο γίνεται χειρωνακτικά ή μηχανικά. Η εκπυρήνιση (εργασία που συνίσταται στο διαχωρισμό των υπολοίπων του κελύφους και της ψίχας) γίνεται χειρωνακτικά. Στο πλαίσιο των εργασιών εκπυρήνιση και πριν από οποιαδήποτε συσκευασία απαγορεύεται η χρήση χαρτοκιβωτίων για τη μεταφορά των καρυδιών ή της ψίχας.

Στους εμπορικούς φορείς και πριν από τη συσκευασία, πλαισιώνονται για κάθε τύπο προϊόντος οι συνθήκες αποθήκευσης (υγρομετρία, θερμοκρασία) προκειμένου να διατηρηθούν οι ιδιότητες του. Στο στάδιο της συσκευασίας, οι ανοχές όσον αφορά τα ελαττώματα του κελύφους και του εδωδίμου μέρους είναι αυστηρότερες από αυτές που εμφαίνονται στην προδιαγραφή εμπορίας που καθορίστηκε από τον τροποποιημένο κανονισμό (ΕΚ) αριθ. 175/2000. Απαγορεύεται η διατήρηση των νωπών ή πρωίμων καρυδιών σε στεγανές συσκευασίες.

Τα νωπά ή πρώιμα καρύδια συσκευάζονται σε συσκευασίες το πολύ 5 χγρ. Τα ξερά καρύδια συσκευάζονται σε συσκευασίες το πολύ 25 χγρ. Η ψίχα των καρυδιών συσκευάζεται σε συσκευασίες το πολύ 15 χγρ. Η πώληση, πριν από τη συσκευασία, νωπών ή πρωίμων καρυδιών, ξερών καρυδιών ή ψίχας καρυδιών σε pallox χωρητικότητας το πολύ 450 χγρ., επιτρέπεται εντός της περιοχής παραγωγής.

Για να διατηρηθούν όλες οι ιδιότητες του καρπού, τα νωπά ή πρώιμα καρύδια δεν μπορούν να διατεθούν στο εμπόριο μετά την 15η Οκτωβρίου του έτους συγκομιδής. Τα ξερά καρύδια και η ψίχα δεν μπορεί να διατεθεί στο εμπόριο μετά την 31η Δεκεμβρίου του έτους που έπεται αυτού της συγκομιδής.

4.6. Δεσμός: Το καρύδι Périgord προέρχεται από παραδοσιακή λεκάνη παραγωγής καρυδιών και ψίχας. Η τεχνογνωσία των παραγωγών, προσαρμοσμένη στις τοπικές συνθήκες, συνέβαλε στην παραγωγή ενός εξαιρετικού προϊόντος.

Η ζώνη φύτευσης της καρυδιάς βρίσκεται κυρίως στο Piémont du Massif Central που χαρακτηρίζεται από θερμά καλοκαίρια συνοδευόμενα από σημαντική βροχόπτωση. Αποτέλεσμα της βροχόπτωσης αυτής είναι ο σχηματισμός στο υπέδαφος υδατοδεξαμενής, που είναι απαραίτητη για την καλλιέργεια της καρυδιάς. Αυτή η κλιματική ιδιαιτερότητα ευνοεί τη βλαστοφορία και το σχηματισμό ψίχας ποιότητας. Αυτό εξηγεί συνεπώς την από παλαιοτάτων χρόνων φύτευση καρυδεώνων στην περιοχή αυτή.

Η φήμη του καρυδιού Périgord, βασισμένη στην ποιότητα του προϊόντος αυτού, είναι γνωστή από αιώνων και περιττόν να αποδειχθεί. Αναγνωρίζεται στη γαστρονομία τόσο στη Γαλλία όσο και στην Ευρώπη ή την Αμερική από τον XIX αιώνα.

Εντός αυτής της ζώνης οι παραγωγοί ανέκαθεν ήξεραν να επιλέξουν τις καλύτερες τοποθεσίες για την παραγωγή καρυδιών ποιότητας. Αυτό επέτρεψε τον καθορισμό γεωλογικών, εδαφολογικών και μικρο-κλιματικών κριτηρίων που είναι απαραίτητα για την εξακρίβωση των αγροτεμαχίων που είναι κατάλληλα για την παραγωγή καρυδιών Périgord.

Για την παραγωγή του καρυδιού Périgord επιτρέπονται μόνο οι τοπικές παραδοσιακές ποικιλίες που είναι προσαρμοσμένες στις εδαφοκλιματικές συνθήκες της περιοχής: πρόκειται για τις ποικιλίες marbot, corne, grandjean, οι οποίες βρίσκονται μόνο στην περιοχή αυτή, και μία ποικιλία που είναι προσαρμοσμένη στο έδαφος της περιοχής: η ποικιλία franquette.

Οι συνθήκες παραγωγής είναι εκτατικές, με τη χρησιμοποίηση ανθεκτικών ποικιλιών και μεριμνώντας για τη διατήρηση της ποιότητας. Καθορίζονται κατά τρόπο ώστε να προστατεύονται οι ιδιαιτερότητες του εδάφους, να γίνεται εκμετάλλευση του πλούτου του (μικρή πυκνότητα, περιορισμένη άρδευση, μέτριο κλάδεμα, περιορισμένες αποδόσεις) και με τον τρόπο αυτό να διατηρούνται τα χαρακτηριστικά του προϊόντος.

Τέλος η εκπυρήνιση έχει παραμείνει χειρωνακτική. Η εκπυρήνιση αυτή, απότοκος μιας μακρόχρονης τεχνογνωσίας της περιοχής διασφαλίζει την τήρηση της ακεραιότητας της ψίχας (80 % ακέραια ψίχα), επιτρέπει την καλύτερη διαλογή των προϊόντων και συμβάλει στη διατήρηση μιας παραδοσιακής δραστηριότητας.

4.7. Δομή του ελέγχου - INAO, 138, avenue des Champs-Elysées - F-75008 Paris

- DGCCRF, 59, Boulevard V. Auriol - F-75703 Paris Cedex 13

4.8. Επισήμανση: Στην επισήμανση των μοναδιαίων συσκευασιών των νωπών ή πρωίμων καρυδιών, των ξερών καρυδιών και της ψίχας καρυδιών που δικαιούνται της ελεγχόμενης ονομασίας προελεύσεως "Noix du Périgord" πρέπει να περιλαμβάνονται στο ίδιο οπτικό πεδίο και στο μπροστινό μέρος της συσκευασίας: το σύστημα σήμανσης που είναι αναγνωρισμένο από τις υπηρεσίες του εθνικού ινστιτούτου ονομασιών προέλευσης και διανέμεται από τον εγκεκριμένο οργανισμό, το όνομα της ονομασίας προέλευσης "Noix du Périgord" γραμμένο με χαρακτήρες διαστάσεων τουλάχιστον ίσους με αυτούς των μεγαλυτέρων χαρακτήρων, την ένδειξη "Appellation d'Origine Contrôlée" ή "AOC" ευρισκόμενη αμέσως κάτω από το όνομα της ονομασίας προέλευσης και χωρίς ενδιάμεσες ενδείξεις και με διαστάσεις τουλάχιστον ίσες με τα 2/3 αυτών των μεγαλυτέρων χαρακτήρων που αναγράφονται στο μπροστινό μέρος της συσκευασίας, και κατά περίπτωση, η ένδειξη "cerneaux de noix".

Για την ψίχα, η επισήμανση πρέπει υποχρεωτικά να συμπληρώνεται, ενδεχομένως σε άλλο οπτικό πεδίο, με το έτος συγκομιδής. Για τα ξερά καρύδια, η επισήμανση πρέπει υποχρεωτικά να συμπληρώνεται, ενδεχομένως στο ίδιο οπτικό πεδίο, με το όνομα της ποικιλίας όταν πρόκειται για μίγμα των ποικιλιών Corne-Marbot.

4.9. Εθνικές απαιτήσεις: Διάταγμα για την ελεγχομένη ονομασία προέλευσης "Noix du Périgord".

Αριθ. ΕΚ: FR/00248/2002.05.03.

Hμερομηνία παραλαβής του πλήρους φακέλου: 3 Οκτωβρίου 2003.